**Tor Kristian Andersen** (født 23. mai 1948) er en norsk programleder på radio og TV. I 17 år ledet han flere programmer på P4 Radio Hele Norge, frem til han sluttet i kanalen i 2010. Blant annet ledet han over 1200 morgensendinger sammen med Bjørn Faarlund. Som P4-programleder vant han Prix Radio som årets programleder i 2003. I 2006 vant Faarlund og Andersen Prix Radio som årets radionavn.

Samtidig som Andersen jobbet i P4, ledet han underholdningsprogrammet *Og ikke nok med det* på TV 2 i 1995, sammen med Madeleine Cederström. I 1996 ledet han programmet *Røde Kors-lotteriet* på TV 2.

Etter at han ga seg i P4, startet Andersen opp nettstasjonen Ordentlig Radio, der flere norske artister er medeiere. Andersen var involvert i kanalen mens han jobbet frilans for P4, noe som fikk P4-sjef Kalle Lisberg til å reagere. I 2014 kom stasjonen også på DAB. I Ordentlig Radio leder Andersen morgensendingen og *Musikkpraten*, i tillegg til å være daglig leder og redaktør. I 2018 fikk han NOPAs formidlingspris for sitt arbeid med å presentere norsk musikk gjennom Ordentlig Radio.

I 2015 ledet han TV-serien *Låtskriver'n* på NRK1, en serie som bygget på et radiointervju Andersen gjorde med den norske artisten Halvdan Sivertsen året før.

Tor Andersen har arbeidet for *Fredriksstad Blad*, *Nordstrands Blad*, *Liberalt Forum* og i reklamebyrå før han begynte i P4 og TV2.
Andersen har også en fortid som produsent i NRK radio og som redaktør for Radio Fredrikstad, før han begynte i P4.

I 1995 ble Andersen valgt inn i kommunestyret i Sarpsborg som eneste representant for Venstre. Han har også vært ansvarlig for Fredrikstad-revyen «Ikke et vondt ord om Sassjbårr». Han har to vinkler[*klargjør*] fra kystartilleriet.

Referanser
----------

1. ↑  «Tor Andersen sier takk for seg». *klikk*. Besøkt 18. april 2016.
2. ↑  «Tor Andersen årets programleder». *Journalisten.no - Nyheter og debatt om medier og journalistikk*. Besøkt 18. april 2016.
3. ↑  «Radionytt.no - Prix Radio 2006: Vinnerne». *www.radionytt.no*. Besøkt 18. april 2016.
4. ↑  Jan Ovind (07.10.1995). «Klar. .. og køyr!». *VG* **(norsk)**.
5. ↑  Solvoll Einar (20.10.1995). «De kjemper om TV-helgen». *Aftenposten Aften* **(norsk)**: 65.
6. 1 2 3  Jan Espen Berntsen (24.08.1996). «Jeg er en slappfisk». *VG* **(norsk)**: 56-57.
7. ↑  «Om Ordentlig Radio». *Ordentlig Radio*. Besøkt 18. april 2016.
8. 1 2 3  «Tor Andersen». *Ordentlig Radio*. Arkivert fra originalen 27. april 2016. Besøkt 18. april 2016.
9. ↑  «Kalles inn på teppet». *Dagbladet*. Arkivert fra originalen 7. mai 2016. Besøkt 18. april 2016.
10. ↑  «Radiokameratene som vil bli store». *www.budstikka.no*. Arkivert fra originalen 25. april 2016. Besøkt 18. april 2016.
11. ↑  «Kontakt oss». *Ordentlig Radio*. Besøkt 18. april 2016.
12. ↑  «NOPAs – formidlingspris til redaktør Tor Andersen i Ordentlig Radio». *ballade.no*. 20. november 2018. Besøkt 13. april 2020.
13. ↑  ««Låtskriver'n»: Småkoselig radio på TV». *Aftenposten*. Besøkt 18. april 2016.
14. ↑  «Lager akustisk programserie for NRK». *www.budstikka.no*. Besøkt 18. april 2016.
15. ↑  Røed Lars-Ludvig (16.09.1995). «Hjelp - jeg er valgt!». *Aftenposten Morgen* **(norsk)**: 17.
16. ↑  «Pssst!». *VG* **(norsk)**. 14.09.1995.